**Εκδρομή του Φ.Ο.Σ. Γ.Π.Α. στον Κιθαιρώνα**

**Σάββατο, 28/11/2015**

Όπως είχε προηγουμένως ανακοινωθεί, ο Σύλλογός μας θα πραγματοποιήσει μία διαδρομή, την τέταρτη κατά σειρά, στο όρος Κιθαιρώνας, την 28η Νοεμβρίου 2015.  Το βουνό αυτό, που βρίσκεται στα όρια των Νομών Βοιωτίας και Αττικής, θα έχουμε την ευκαιρία να περπατήσουμε, από το υψόμετρο (1.090 μ.) -όπου και το καταφύγιο του Ελληνικού Ορειβατικού Συλλόγου (Ε.Ο.Σ.) Ελευσίνας- έως την κορυφή του (Κορυφή Ελατιάς, 1.409 μ.), μέσα σε όμορφο ελατόδασος και μικρά ξέφωτα.  Θεωρείται εύκολη πορεία εκτός από μερικά τμήματα που θα χρειαστεί μικρή προσπάθεια στην ανάβαση.  Ουσιαστικά, πρόκειται για πεζοπορία σε κορυφογραμμή, απ΄ όπου θα έχουμε ωραία θέα, τόσο στον Κορινθιακό Κόλπο (περιοχή Αλκυονίδων Νήσων) όσο και στην πεδιάδα των Θηβών και πέρα από αυτή, στην Εύβοια (όρος Δίρφυ, Ξεροβούνι και Ευβοϊκός Όλυμπος).  Η θέα επίσης στα χωριά Πλαταιές, Λεύκτρα, Ερυθρές, είναι ανεμπόδιστη όπως και στο γραφικό Μοναστήρι της Αγίας Τριάδας, στις βόρειες υπώρειες του βουνού (υψόμετρο 580 μ.).  Θα έχουμε επίσης την ευκαιρία να δούμε, πέρα από τα Κεφαλλονίτικα έλατα, πολλά άλλα είδη φυτών (πουρνάρια, αγριοκορομηλιές, γκορτσιές, αγριοτριανταφυλλιές, κυκλάμινα, κολχικά, λίλιουμ, λαδανιές κ.ά.) καθώς και είδη μανιταριών.  Δυστυχώς, τσάι του βουνού, που σε δύο μόνο ….. μυστικά (!) μέρη του ορεινού αυτού όγκου φύεται, δεν θα δούμε γιατί είναι εκτός της πορείας μας.

Στην πορεία μας αυτή, θα επιδιωχθεί να χρησιμοποιήσουμε το όμορφο καταφύγιο του Ε.Ο.Σ. Ελευσίνας, όπου θα γευθούμε τσάι του βουνού που μόνοι μας θα φτιάξουμε, ή ότι άλλο μπορεί εύκολα να παρασκευαστεί.  Στο καταφύγιο αυτό, κάποιος που δεν θέλει να πραγματοποιήσει όλη την πορεία, μπορεί να επιστρέψει όποτε θελήσει και να αναμένει την υπόλοιπη ομάδα.

Ο Κιθαιρώνας περιβάλλεται με όμορφους αρχαίους μύθους και ιστορίες όπως αυτή για το λιοντάρι που ζούσε στο βουνό, προκαλώντας τρόμο στους κατοίκους της περιοχής και που κατάφερε τελικά να σκοτώσει ο Ηρακλής.  Για τους μύθους όμως αυτούς ευκαιρία θα έχουμε να μιλήσουμε στο καταφύγιο.

Η πορεία πιθανόν να πραγματοποιηθεί σε χειμωνιάτικο τοπίο, λόγω του προχωρημένου της εποχής.  Γι΄ αυτό **πρέπει να προσέξουμε** τα εξής:

* Κατάλληλα ρούχα (αδιάβροχο, πουλόβερ, γάντια, σκούφο).
* Ορειβατικά ή τουλάχιστον πεζοπορικά υποδήματα με καλή πρόσφυση στο έδαφος και κατάλληλες κάλτσες.  Τα υποδήματα αυτά, να μην αφήνουν εκτεθειμένο (να περιβάλλουν δηλαδή) τον αστράγαλο.  Σε περίπτωση χιονιού (αν και αυτό πρέπει να θεωρείται μάλλον απίθανο για το συγκεκριμένο βουνό την εποχή αυτή), απαραίτητες είναι και οι γκέτες.
* Ορειβατικά μπαστούνια ή έστω ξύλινη μαγκούρα (γκλίτσα).
* Λίγα τρόφιμα και παγούρι με νερό (πηγή στην πορεία μας δεν θα συναντήσουμε).  Το παγούρι μπορούμε να γεμίσουμε λίγο έξω από το χωριό Βίλια.

**Σημείο συνάντησης**: Το λεωφορείο θα ξεκινήσει από το Γ.Π.Α. στις 8:30 π.μ.

Για όσους θέλουν να έρθουν με τα δικά τους αυτοκίνητα, να μας περιμένουν στην έξοδο του χωριού Βίλια, στις 9:30 π.μ.  Μία από τις προσβάσεις στα Βίλια είναι εάν ακολουθήσουμε την παλαιά Εθνική Οδό από Ασπρόπυργο προς Θήβα και μετά την Οινόη, πριν φτάσουμε στη διάβαση της Κάζας, στρίψουμε αριστερά, στην ένδειξη «Βίλια».

**Προσωρινό κόστος συμμετοχής 10 ευρώ**.  Το ποσό αυτό πρέπει να καταβληθεί από τις **11/11/15 – 25/11/15** στους:

* Δανίτσα Δημήτρη (Γυμναστήριο, κάτω από το εστιατόριο του Γ.Π.Α.),
τηλ. 2105294954, 6947363095.

ή

* Πάνου Ελένη (Εργαστήριο Γεωργικής Ζωολογίας & Εντομολογίας),
τηλ. 2105294563, 6947299456.

**Θα τηρηθεί σειρά προτεραιότητας.**Σε περίπτωση συμμετοχής άνω των 30 ατόμων και δεδομένου ότι το λεωφορείο μπορεί να μεταφέρει έως 50 άτομα, θα επιστραφεί το ανάλογο ποσό την ημέρα της εκδρομής.